《和叔宽田园六首 其二》
宋代·苏过

平生粗知田，疆理南复东。常祈五日雨，未厌十日风。

纷纷秀莨莠，恐害嘉谷丛。芟夷绝根本，肃杀先秋冬。

坐获箱筥收，庶几粢盛供。一饭食我力，愿与农夫同。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。